টিন এজ থেকেই ভারতের আধ্যাত্মিকতা টানত স্টিভ জোবসকে, কুম্ভমেলায় যোগ দিতে লেখেন চিঠিও

ওয়েব ডেস্ক: অ্যাপলের সহ প্রতিষ্ঠাতা ও ধনকুবের স্টিভ জোবসের (Steve Jobs) স্ত্রী লরিন পাওয়েল জোবস প্রয়াগরাজে (Prayagraj) মহাকুম্ভে এসেছেন। কয়েকদিন ধরে জাতীয় ও আন্তর্জাতিক সংবাদমাধ্যমে খবরের শিরোনামে রয়েছেন তিনি। সেই লরিন জানালেন, স্টিভ জোবসের ইচ্ছা পূরণ করতেই তাঁর ভারতে এসে মহাকুম্ভে (Mahakumbh 2025) যোগদান। এখানে তিনি ভারতীয় গুরুর দেওয়া নামে কমলা (Kamala) হয়েছেন। মহাকুম্ভে যোগ দিতে আগ্রহ প্রকাশ করে স্টিভ জোবস মাত্র ১৯ বছর বয়সে বন্ধুকে চিঠি লিখেছিলেন। সেই চিঠি নিলামে ৪ কোটি ৩৩ লাখ ৯৩ হাজার ২১৯ টাকায় বিক্রি হয়েছে। ১৯৭৪ সালে শৈশবের বন্ধু টিম ব্রাউনকে ওই চিঠি লিখেছিলেন তিনি। সেই সময় তিনি কুম্ভমেলায় যোগ দিতে ভারতে আসার ইচ্ছাও প্রকাশ করেছিলেন। জোবস উত্তরাখণ্ডে নিম করোলি বাবার সঙ্গে দেখাও করতে চেয়েছিলেন। সেই টানে নৈনিতালে পৌঁছে তিনি জানতে পারেন নিমকরোলি বাবা প্রয়াত হয়েছেন। তারপরও কিছু দিন থেকে গিয়েছিলেন বাবার শিক্ষাকে অনুভব করার জন্য। সাত মাস ভারতে থাকার সময় তিনি ভারতীয় আধ্যাত্মিকতা, সংস্কৃতিকে জেনেছিলেন। চেহারায় পরিবর্তন এসে গিয়েছিল। ন্যাড়া মাথা, রোদে পোড়া চেহারা নিয়ে বাড়ি ফিরেছিলেন। ৫১ বছর আগে ওই চিঠি লেখা হয়েছিল। স্টিভ জোবসের মৃত্যু হয় ২০১১ সালের পাঁচ অক্টোবর। বুধবার তাঁর ওই চিঠির নিলামের কথা খবরের শিরোনামে এসেছে।

এদিকে, ১০টি দেশ থেকে ২১ জনের প্রতিনিধি দল বৃস্পতিবার সঙ্গমে স্নান করবে। তাদের আমন্ত্রণ জানিয়েছিল ভারত সরকার। ফিজি, ফিনল্যান্ড, গুয়ানা, মালয়েশিয়া, মরিশাস, সিঙ্গাপুর, সাউথ আফ্রিকা, শ্রীলঙ্কা, ত্রিনিদাদ, টোবাগো ও সংযুক্ত আরব আমিরশাহী থেকে প্রতিনিধিরা এসেছেন। ভারতের এই মহাকুম্ভ মেলা থেকে ২ লক্ষ কোটি টাকা অর্থনীতির স্বপ্ন দেখা হচ্ছে। ৪৫ দিন ধরে এই মেলা চলবে। এই কুম্ভ মেলাতে এমন ঘটনা সামনে এসেছে যা অনেককে অবাক করে দিয়েছে। আধ্যাত্মিকতার জন্য এরোস্পেস ইঞ্জিনিয়ারিং ছেড়ে এসেছেন এমন এক সাধুর সন্ধান পাওয়া গিয়েছে। সাধ্বী ভগবতী সরস্বতী বলেন, এটা বিশ্বের প্রতি একটা বার্তা। শান্তি, বিশ্বাস ও উৎসর্গের নামে সারা বিশ্ব কীভাবে একত্রিত হয় এটা তার নজির।

আরও পড়ুন: গ্রেফতার দক্ষিণ কোরিয়ার প্রেসিডেন্ট, ইতিহাসে এই প্রথম!

মঙ্গলবারই সাড়ে তিন কোটি পুণ্যার্থী প্রথম অমৃত স্নান করেছেন মহাকুম্ভে। আগামী ২৯ তারিখে মৌনি অমাবস্যায় পরবর্তী শাহী স্নান। প্রথম শাহী স্নানের পর জনতার ভিড়ের জন্য বুধবার ওই এলাকায় স্কুল বন্ধ রাখা হয়েছে।